text: Nye pigge skal hindre dødsulykker
  22 februar 2011 kl. 14.53
  Efter et uheld ændrer Vejdirektoratet nu på de vejpigge-konstruktioner, der skal bremse spøgelsesbilister ved frakørselsramper på motorvejen.
  Vejdirektoratet ændrer nu vejpigge-mekanismen.
  Det sker efter en episode, hvor en bilist fik punkteret sine fordæk ved frakørselsrampen på Lillebælt Syd - selv om han kørte den rigtige vej op ad rampen. 
  Med andre ord: Det er under visse forhold muligt at punktere, selv om man kører den rette vej over vejpiggene.
  Det er dog yderst sjældent.
  Alligevel ændrer Vejdirektoratet nu på konstruktionen.
  Piggene har indtil nu forhindret tre spøgelses-bilister i at komme ned på motorvejen og skabe livsfarlige situationer.
  Vejpiggene er et forsøg på udvalgte nedkørsler, som Vejdirektoratet lancerede i december sidste år. Forsøget løber frem til slutningen af 2013.
  